**STS-131** (ISS:n kokoonpanolento **19A**) oli Nasan 33. avaruussukkulalento Kansainväliselle avaruusasemalle (ISS) ja avaruussukkula Discoveryn 38. lento.

Discovery laukaistiin onnistuneesti matkaan ensimmäisellä laukaisuyrityksellä 5. huhtikuuta 2010 kello 13:21 Suomen aikaa Kennedyn avaruuskeskuksesta Floridasta. Lennolla oli toista kertaa mukana automaattisessa telakoitumisessa mahdollisesti käytettävä TriDAR 3D-laserkamera, mikä mittaa ISS:n sijaintia ja suuntaa lähestymisen aikana.

Sukkula telakoitui avaruusasemaan 7. huhtikuuta. Alan Poindexter telakoi sukkulan käsiohjauksella 354 kilometrin korkeudella, sillä automaattitelakoitumisen mahdollistava Discoveryn tutkajärjestelmä ei toiminut antennivian takia. Sukkula irtautui avaruusasemasta 17. toukokuuta 2010 kello 15:52 Suomen aikaa. Discovery oli telakoituneena 10 päivää 5 tuntia 8 minuuttia. Alun perin Discoveryn piti palata Maahan 19. huhtikuuta. Floridan sateisen ja pilvisen sään vuoksi laskeutumista lykättiin seuraavaan päivään. Discovery laskeutui Kennedyn avaruuskeskukseen Floridaan neljännellä laskeutumisyrityksellä 20. huhtikuuta 2010 kello 16:08:35 Suomen aikaa.

Kolmen Discoveryn naisastronautin (Stephanie Wilson, Dorothy Metcalf-Lindenburger ja Naoko Yamazaki) ja avaruusasemalle Sojuz TMA-18:lla 4. huhtikuuta 2010 saapuneen Retkikunta 23:n lentoinsinööri Tracy Caldwell Dysonin myötä avaruudessa oli ensi kertaa neljä naista yhtäaikaa.

Discoveryn pääasiallisena hyötykuormana oli rahtikontti Multi-Purpose Logistics Module *Leonardo*. MPLM oli täynnä ruokaa ja tieteellisiä kokeita, sekä sisälsi myös kolmannen ja viimeisen –80 asteen laboratoriopakastimen (MELFI). Sukkula kuljetti mukanaan useita rahtikuormia, eniten sitten lennon STS-107. Rahtia oli yhteensä 12 tonnia.

Lennolle oli suunniteltu ainakin kolme avaruuskävelyä, mitkä kaikki toteutuivatkin. Sukkulan miehistö vaihtoi muun muassa avaruusaseman ulkopuolella olevan ammoniakkitankin. Sukkulaohjelmassa on STS-131:n jälkeen vuorossa enää kolme lentoa.

Miehistö
--------

Poindexter ja Dutton sukkulasimulaattorissa
**Video laukaisusta (9 min 55 s)**

| **Asema** | **Astronautti** |
| --- | --- |
| Komentaja | Alan Poindexter2. avaruuslento |
| Pilotti | James Dutton1. avaruuslento |
| Tehtäväspesialisti 1 | Richard "Rick" Mastracchio3. avaruuslentoEV1 |
| Tehtäväspesialisti 2 / opettaja-astronautti | Dorothy Metcalf-Lindenburger1. avaruuslento  |
| Tehtäväspesialisti 3, lentoinsinööri | Stephanie Wilson3. avaruuslento |
| Tehtäväspesialisti 4 | Naoko Yamazaki (JAXA)1. avaruuslento |
| Tehtäväspesialisti 5 | Clayton Anderson2. avaruuslentoEV2 |

**Huomautuksia:**

* STS-131 on viimeinen seitsenhenkinen sukkulamiehistö ja viimeinen lento, jolla on ensikertalaisia mukana.
* STS-131 on kolmas sukkulalento STS-40:n ja STS-96:n jälkeen, minkä miehistössä on kolme naisastronauttia.
* STS-131:n aikana kaksi japanilaista astronauttia (Naoko Yamazaki ja Soichi Noguchi) on ensimmäistä kertaa yhtä aikaa avaruudessa.

Rikkoutunut antenni
-------------------

Sukkula rahtiruuman ovet aukaistuna ja Ku -aaltoalueen antenni näkyvissä
Laukaisun jälkeisessä tarkastuksessa huomattiin, että sukkulan Ku -aaltoalueen antenni oli rikkoutunut. Antennia käytetään nopeaan tiedonsiirtoon sukkulan ja lennonvalvonnan välillä. Antenni toimii myös tutkana mitattaessa telakoitumisessa sukkulan ja avaruusaseman välistä etäisyyttä. Rikkoutumisen takia ulkopuolisesta polttoainetankista otettuja kuvia ei voitu lähettää heti Maahan. Miehistö joutui lähettämään sukkulan rungon mahdollisista vaurioista toisena lentopäivänään ottamansa kuvat vasta myöhemmin Maahan käyttäen avaruusasemaan telakoitumisen jälkeen avaruusaseman omaa Ku -aaltoalueen antennia kuvien lähettämiseen.

Ensimmäinen avaruuskävely
-------------------------

**Video: ensimmäisen avaruuskävelyn kohokohdat** (21 min 43 s)
Rick Mastracchio ja Clay Anderson suorittivat lennon 5. päivänä 9. huhtikuuta 2010 STS-131:n ensimmäisen avaruuskävelyn avaruusaseman ulkopuolella. Avaruuskävely kesti 6 tuntia 27 minuuttia. He siirsivät sukkulan rahtitilasta uuden ammoniakkitankin väliaikaiseen sijoituspaikkaan, mistä se on tarkoitus siirtää asemalle asennettavaksi myöhemmällä avaruuskävelyllä. He poistivat myös japanilaisen Kibō-laboratoriomoduulin ulkopuolisen siemenkokeen, vaihtoivat Rate Gyro Assemblyn (RGA) viallisen aseman asennonsäätögyroskoopin ja suorittivat aikataulustaan edellä myös muita tehtäviä. Avaruuskävelijöitä avusti aseman Canadarm2-robottikäsivarren käyttäjä pilotti Jim Dutton ja tehtäväspesialisti Stephanie Wilson. Avaruuskävelyn aikana Naoko Yamazaki, Alan Poindexter ja avaruusaseman Retkikunta 23:n miehistö siirsivät useita tieteellisiä rahtikuormia avaruussukkulan rahtikontti MPLM *Leonardo*sta avaruusasemalla uuteen sijoituspaikkaansa.

Lennon 6. päivä
---------------

**Video: 6. lentopäivän kohokohdat** (19 min 58 s)
Lennon 6. päivä 10. huhtikuuta oli omistettu tarvikkeiden siirtoon MPLM *Leonardo*sta ja avaruussukkulan keskikannelta avaruusasemalle. Windows Observational Research Facility (WORF) siirrettiin Destiny-avaruuslaboratorioon ja Express Rack 7 (ER7) lopulliseen sijaintipaikkaansa. Miehistö antoi suoria haastatteluita tiedotusvälineiden edustajille ja keskusteli laivaston opiskelijoiden kanssa. Työpäivän päätteeksi miehistö perehtyi seuraavan päivän avaruuskävelyn kulkuun. Tämän jälkeen avaruuskävelijät Clay Anderson ja Rick Mastracchio siirtyivät Quest-ilmalukkoon, sulkivat ilmalukon luukun ja alensivat tulevaa avaruuskävelyä varten ilmalukon sisäpaineen 10,2 psi:hin. He hengittivät myös puhdasta happea tunnin verran paineenlaskun aikana.

Toinen avaruuskävely
--------------------

**Video: toisen avaruuskävelyn kohokohdat** (23 min 54 s)
Mastracchio & Anderson työskentelevät Discovery takaosan rahtiruumassa 3. avaruuskävelyllä.
Lennon 7. päivänä 11. huhtikuuta Clay Anderson ja Rick Mastracchio suorittivat lennon toisen avaruuskävelyn. Mastracchio ja Anderson poistuivat ilmalukosta avaruuskävelylle 05:30 UTC, 45 minuuttia edellä suunnitellusta ajasta, ja viettivät 7 tuntia 26 minuuttia aseman ulkopuolella. He vaihtoivat aseman vanhan, tyhjentyneen ammoniakkitankin (Ammonia Tank Assembly (ATA)) uuteen. Anderson ja Mastracchio auttoivat avaruusaseman robottikäsivarren (Canadarm2) ohjauksessa sen siirtäessä vanhan tankin väliaikaiseen sijoituspaikkaansa. Vanha tankki tullaan siirtämään kolmannella avaruuskävelyllä Discoveryn rahtiruumaan. Maahan palaavaa vanhaa tankkia tullaan käyttämään kunnostettuna lennon STS-134 ammoniakkitankin varatankkina. 771 kg:n ammoniakkitankkia käytetään aseman jäähdytykseen. Yksi tankin neljästä kiinnityspultista aiheutti heille alussa kiinnitysongelmia. Pulttien kiristäminen tasaisesti paikalleen ja oikeaan kireyteen vei aikaa puolitoista tuntia.

Uuden tankin sähköliitännät ehdittiin tehdä, mutta nesteputkien kytkennät siirtyivät kolmannelle avaruuskävelylle toisen avaruuskävelyn ollessa myöhässä suunnitellusta aikataulusta.. Avaruuskävelyn aikana muu miehistö jatkoi tarvikkeiden siirtoa.

Seuraavan päivän aamu oli miehistöllä vapaata, muu päivä kului tiedostusvälineille annettujen haastatteluiden, rahdin siirron ja viimeiseen avaruuskävelyyn valmistautumisen merkeissä.

Kolmas avaruuskävely
--------------------

**Video: 9. lentopäivän kohokohdat** (38 min 14 s).
**Video: *Discovery* lentää ISS:n ympäri asemasta irtautumisen jälkeen** (44 min 7 s)
Lennon 9. päivänä 13. huhtikuuta 2010 Rick Mastracchio ja Clay Anderson suorittivat lennon STS-131 kolmannen ja samalla toistaiseksi viimeisen avaruuskävelyn. Heidän tehtäviinsä kuului ammoniakki- ja typpiputkien kytkeminen uuteen ammoniakkitankkiin (ATA), vanhan ammoniakkitankin siirtäminen robottikäsivarren avulla sukkulan rahtiruumaan (tankki tuodaan myöhemmällä lennolla kunnostettuna ja täytettynä asemalle varatankiksi), mikrometeoriittisuojien (Micro-Meteoroid Orbital Debris (MMOD)) siirto Quest-ilmalukon ulkopuolelta sisäpuolelle, kädensijan siirto vanhasta ammoniakkitankista uuteen, ja kaapeleiden ja työkalujen varaaminen tulevalla STS-132 -lennolla suoritettavaa tietoliikenneantennin asennusta varten.  Avaruuskävely kesti 6 tuntia ja 24 minuuttia avaruuskävelyiden kokonaiskeston ollessa 20 tuntia 19 minuuttia. Avaruuskävelyn aikana Poindexter ja Yamazaki jatkoivat tarvikkeiden siirtoa.

Uuden ammoniakkitankin paineistuksessa käytettävän typpisäiliön venttiili ei toiminut odotetusti, joten avaruusaseman miehistö joutunee myöhemmin tekemään uuden avaruuskävelyn ja vaihtamaan typpisäiliön, sillä ammoniakkitankki on välttämätön aseman jäähdytykselle.

Seuraavana aamuna 14. huhtikuuta jatkui tarvikkeiden siirto, enimmäkseen MPLM "Leonardoon". STS-131:n miehistö lounasti keskipäivällä tunnin ajan Retkikunta 23:n miehistön kanssa ja otti ryhmäkuvan, mitä seurasi uutiskonferenssi ja myöhemmin maanpäällä olevien opiskelijoiden kanssa keskustelu. Suurin osa loppuiltaa oli miehistöllä vapaata.

Tilastoja
---------

* 162. Yhdysvaltain miehitetty avaruuslento
* 131. sukkulalento STS-1:n jälkeen
* 38. Discoveryn lento
* 106. avaruussukkula Challengerin onnettomuuden jälkeinen lento
* 18. avaruussukkula Columbian onnettomuuden jälkeinen lento
* 33. avaruussukkulalento Kansainväliselle avaruusasemalle
* 35. sukkulan yölaukaisu, 22. yölaukaisu lähtöalustalta 39A

Kuvia
-----

* Tyhjä ulkopuolinen polttoainetankki irtautuu Discoverysta 5.4.2010Tyhjä ulkopuolinen polttoainetankki irtautuu Discoverysta 5.4.2010
* Poindexter ja Dutton sukkulan ohjaamossa toisena  lentopäivänä 6.4.2010Poindexter ja Dutton sukkulan ohjaamossa toisena lentopäivänä 6.4.2010
* Canadarm2 tarttuu MPLM Leonardoon sukkulan rahtiruumassa 8.4.2010Canadarm2 tarttuu MPLM *Leonardo*on sukkulan rahtiruumassa 8.4.2010
* Kotov, Anderson ja Dutton ISS:n Cupola-näköalatasanteen sisällä 10.4.2010Kotov, Anderson ja Dutton ISS:n Cupola-näköalatasanteen sisällä 10.4.2010
* Clayton Anderson ensimmäisellä avaruuskävelyllä 9.4.2010Clayton Anderson ensimmäisellä avaruuskävelyllä 9.4.2010
* Rick Mastracchio toisella avaruuskävelyllä 11.4.2010Rick Mastracchio toisella avaruuskävelyllä 11.4.2010
* Quest-ilmalukossa ennen 2. avaruuskävelyäQuest-ilmalukossa ennen 2. avaruuskävelyä
* Neljä naisastronauttia ryhmäkuvassaNeljä naisastronauttia ryhmäkuvassa
* STS-131 ja Retkikunta 23 ryhmäkuvassaSTS-131 ja Retkikunta 23 ryhmäkuvassa

Lähteet
-------

1. 1 2 3  NASA: NASA's Shuttle and Rocket Missions  February 16, 2010. NASA. Viitattu February 16, 2010.
2. ↑  STS-131: Cold weather delays flow - DDO constraint pushes launch into April NASASpaceflight.com. Viitattu February 16, 2010.
3. 1 2  NASA: Remaining Space Shuttle Missions  September 2009. NASA.  Arkistoitu maaliskuu 24, 2010. Viitattu December 8, 2009.
4. ↑  Chris Bergin: STS-131: NASA managers plan out extra docked day late inspections NASASpaceflight.com. Viitattu 10.4.2010.
5. ↑  "Cloudy Skies Delay Space Shuttle's Homecoming", *ABCNews.com*, American Broadcasting Company, 2010-04-19. Luettu 2010-04-19.
6. ↑  NASA: Consolidated Launch Manifest  September 24, 2009. NASA.  Arkistoitu maaliskuu 7, 2009. Viitattu October 16, 2009.
7. ↑  Nasan avaruussukkula avaruuteen Yle.fi Uutiset 5.4.2010. Viitattu 5.4.2010.
8. ↑  Discovery-sukkula telakoitui ilman tutkaa Iltasanomat.fi 8.4.2010. Viitattu 9.4.2010
9. ↑  Sade lykkäsi Discoveryn paluun huomiseen Iltasanomat.fi 19.4.2010
10. ↑  Avaruussukkula Discovery laskeutui Yle.fi Uutiset 20.4.2010.
11. ↑  Discovery palasi toiseksi viimeiseltä lennoltaan (Arkistoitu – Internet Archive) Tekniikkatalous.fi 21.4.2010.
12. ↑
13. ↑  Discovery toi avaruusasemalle ennätysmäärän naisia (Arkistoitu – Internet Archive) Aamulehti.fi 7.4.2010. Viitattu 9.4.2010.
14. ↑  Discovery laukaistiin taivaalle Mtv3.fi uutiset 5.4.2010.
15. ↑  NASA: NASA Assigns Astronaut Crews for Future Space Shuttle Missions NASA. Viitattu December 6, 2008.
16. ↑  NASA: Preflight Interview: Naoko Yamazaki, Mission Specialist *nasa.gov*.  March 8, 2010.  Arkistoitu maaliskuu 15, 2010. Viitattu March 11, 2010.
17. ↑  Chris Bergin: STS-131: Crew begin FD2 inspections, without KU capability  April 5, 2010. NASAspaceflight.com. Viitattu April 6, 2010.
18. ↑  William Harwood: Discovery's Ku-band antenna likely lost for the mission  April 5, 2010. Spaceflightnow. Viitattu April 6, 2010.
19. ↑  STS-131 MCC Status Report #09 NASA.  Arkistoitu 11.4.2010. Viitattu 9.4.2010.
20. ↑  William Harwood: Astronauts discuss upcoming spacewalks, space summit  April 10, 2010. Spaceflightnow. Viitattu April 11, 2010.
21. ↑  STS-131 MCC Status Report #11 NASA. Viitattu 10.4.2010.
22. ↑  STS-131 MCC Status Report #13 NASA. Viitattu 11.4.2010.
23. ↑
24. ↑
25. ↑  STS-131 MCC Status Report #17 NASA. Viitattu 13.4.2010.
26. ↑  STS-131 MCC Status Report #19 *nasa.gov*. Viitattu 14.4.2010.

Aiheesta muualla
----------------

* Kuvia tai muita tiedostoja aiheesta **STS-131** Wikimedia Commonsissa

Discoveryä siirretään kokoonpanohallista laukaisualustalle
* Nasan STS-131:n kotisivu
* Nasan avaruussukkulasivu
* Lennon STS-131 lehdistöpaketti (PDF-tiedosto 2,4 Mt) (englanniksi)
* Lennon STS-131 yhteenveto (Arkistoitu – Internet Archive) (PDF-tiedosto 0,9 Mt) (englanniksi)
* Spaceflight Now: STS-131 (englanniksi)
* CBS News Coverage of STS-131: Status Report (englanniksi)
* YouTube - NASAtelevision's Channel (laukaisu ja muita STS-131 videoita)
* NASA valmistautuu sukkulan laukaisuun (Arkistoitu – Internet Archive) MuroBBS

|  |  |  |  |
| --- | --- | --- | --- |
|  | Edeltäjä:**STS-130** | **Nasan avaruussukkulalennot** | Seuraaja:**STS-132** |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:STS-131